EBH Banks skæbne afgøres klokken 16 torsdag eftermiddag, når den frist som Finanstilsynet har givet banken til at skaffe de penge, der mangler for at opfylde lovens solvenskrav, udløber. Det skriver Berlingske Business. Lykkes det ikke, vil redningspakken til de danske banker, blive taget i brug for første gang. - Hvis ikke pengene er der, er den store fordel ved pakken, at staten har garanteret alle simple kreditorer. Det giver os længere tid til at finde den rigtige løsning og skabe den bedste model for de øvrige interessenter i banken, siger Henning Kruse Pedersen, der er formand for Afviklingsselskabet, som er oprettet under redningspakken. Redningspakken betyder, at EBH Bank i første omgang lægges i hænderne på Afviklingsselskabet, der i første omgang skal forsøge at finde en køber. Lykkes det, er banken tvunget til at acceptere handlen, med mindre bankens egne aktionærer har et bedre forslag. /ritzau/

Referat:
EBH Banks skæbne afgøres i eftermiddag, når den frist, som Finanstilsynet har givet banken til at opfylde solvenskravet, udløber